Sewesitplek-sportnutse – watter een is beter?Ons het ŉ geruime tyd terug twee sportnutsvoertuie uitgetoets: Hyundai se Santa Fe en Ford se Everest Sport. Albei bied sewe sitplekke, maar het uiteenlopende benaderings. Hyundai se Santa Fe maak gebruik van ŉ skulpromp waaraan alles vasgebout word, soos die dryfstelsel en dies meer. Die Everest is op sy Ranger-boetie gegrond, en soos met die bakkie maak hy gebruik van ŉ romp-op-raam-styl en ŉ leerraamonderstel. Ontwerp: Albei voertuie het ŉ aantreklike ontwerp. Die Everest het vir my ŉ meer konserwatiewe voorkoms en die Santa Fe is meer gewaagd om by hul nuwe ontwerptaal te pas. Die Santa Fe steek sy proporsies mooi weg en selfs die Everest is glad nie lomp nie. Binneruim: Hier loop die Everest skrams voor. Die binneruim van die Everest bied fantastiese spasie, goeie beenruimte in die middelste ry en die derde ry is nie te versmaai nie. In die Santa Fe voel die derde ry effens meer knap en albei voertuie het nie ŉ enorme kattebak met die derde ry oop nie, maar vou daai ry toe in die vloer en mens sit met ŉ enorme bagasieruim. Die bougehalte op albei voertuie is indrukwekkend, maar die Everest se materiale voel meer luuks as dié in die Santa Fe. Albei voertuie het fantastiese spesifikasievlakke met al die moderne luukshede wat mens sou verwag van dié klas voertuig. Enjin, ratkas en dryfstelsel: Mens speel hier tussen die groot manne. Hyundai se 2.2-viersilinderturbodiesel is ŉ juweel. Hy bied 148 kW en 440 Nm … werklik puik. Hy is selfs lekker lig op brandstof teen 7,9 l/100 km en maak gebruik van ŉ fantastiese 8-spoed-wringkragomsitter- outomatiese ratkas. Die Everest maak gebruik van Ford se 2.0-enkelturbodieselenjin wat 132 kW en 420 Nm bied – lekker sterk. Ford se 10-spoed-ratkas word gebruik en stuur krag aan al vier wiele. Ford sê sy Everest kan 7,1 l/100 km handhaaf, maar in werklikheid is die Santa Fe ligter op brandstof as die Ford. Die Everest kry ŉ ekstra halfpunt danksy sy sleepvermoë. Die Santa Fe kan 2,5 ton trek, maar die Everest ŉ indrukwekkende 3,1 ton – en Ford se teenswaaibeheer is ŉ juweel as mens sleep. Ritgehalte, padhouvermoë en veiligheid: Die rit is effens beter in die Santa Fe danksy sy skulpraam. Ek sal wel byvoeg ná ŉ onlangse sloertoer in ŉ Everest dat sy padhouvermoë klasleidend is vir ŉ romp-op-raam-onderstel. Die Everest se padhouvermoë in die reën het my werklik verbaas. Die Santa Fe spog met ses lugsakke, sluitweerremme met elektroniese remkragverspreiding, vastrap- en stabiliteitsbeheer asook remhulp. Die Ford bied dieselfde, maar een ekstra lugsak vir ŉ totaal van sewe. Opsomming: Albei voertuie is werklik goeie voertuie. Die binneruim van die Everest voel effens luukser, bied bietjie meer spasie en kan meer sleep. Daarom oes hy meer punte in. Die twee vergelyk só: Diensplan opsioneel 7 jaar/200 000 km-dryfstelselwaarborg 6 jaar/90 000 km-diensplan As mens die prys ook in ag neem, selfs met die diensplan wat by die Ford nie ingesluit is nie weens verbruikers wat nou vrye keuse het oor waar om voertuie onder waarborg te laat nasien, is die Ford steeds ŉ winskoop en sal dit my keuse wees aangesien dit perfek werk vir my groot gesin en woonwa sleep.